103. ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ ΚΑΙ  ΠΡΟΓΡΑΜΜΑΤΙΣΜΟΥ, ΟΙΚΟΝΟΜΙΚΩΝ, ΒΙΟΜΗΧΑΝΙΑΣ ΚΑΙ ΕΜΠΟΡΙΟΥ Αριθ. 0766/299 ΔΙΠ της 24 Μαρτ. /12  Απρ. 1976  (ΦΕΚ Β΄ 485) Περί επιστροφής μέσης εκ τελών χαρτοσήμου επιβαρύνσεως Ν.Δ. 226/69 επί εξαγωγής σισυροδερμάτων. Έχοντες υπ’ όψει: α)Τας διατάξεις του άρθρ. 2 του Ν.Δ. 226/69 «περί διασφαλίσεως ίσων όρων ανταγωνισμού δια τα ελληνικά προϊόντα», ως τούτο συνεπληρώθη δια του άρθρ. 1 του Ν.Δ. 849/71. β)Τα εκ της εφαρμογής των διατάξεων του άρθρου τούτου δημιουργηθέντα θέματα. γ)Την υπ’ αριθ. 1428 ΔΙΠ/15.11.75 ομόφωνον γνωμοδότησιν της υπό των ανωτέρω (α) διατάξεων προβλεπομένης Επιτροπής συσταθείσης δια της υπ’ αριθ. 0532/229ΔΙΠ/11.2.75 κοινής αποφάσεως ημών, αποφασίζομεν: 1.Κατά πάσαν περίπτωσιν εξαγωγής σισυροδερμάτων εκ των πόλεων Καστορίας και Σιατίστης ως και των κοινοτήτων Νεστορίου και Κλεισούρας του Νομού Καστορίας, ήτοι τόσον όταν ταύτα εξάγονται υπό του ιδίου του παραγωγού, όσον και μέσω εξαγωγέως, είτε ούτος ενεργεί αυτοτελώς, είτε ως αντιπρόσωπος του αλλοδαπού αγοραστού, ως και εν τη περιπτώσει επεξεργασίας αυτών δια λογαριασμόν αλλοδαπού παραγγελέως (FACON), ουδέν δικαίωμα προς επιστροφήν χαρτοσήμου υφίσταται, λόγω του ειδικού προνομιακού καθεστώτος όπερ ισχύει εις τας ως άνω πόλεις και κοινότητας, όσον αφορά την εισαγωγήν, επεξεργασίαν και εξαγωγήν των σισυροδερμάτων. 2.Εις περίπτωσιν κατά την οποίαν πρόκειται περί αγοράς σισυροδερμάτων προερχομένων εκ συρραφής αποκομμάτων ή ετοίμων ειδών κατασκευαζομένων εκ των αυτών ως άνω σισυροδερμάτων, ήτοι των εκ συρραφής αποκομμάτων, προερχομένων εκ των πόλεων Καστορίας και Σιατίστης ως και των κοινοτήτων Νεστορίου και Κλεισούρας του Νομού Καστορίας, η δε περαιτέρω επεξεργασία τούτων και η εξαγωγή των λαμβάνει χώραν υπό επιχειρηματιών εγκατεστημένων εις ετέρας περιοχάς ή πόλεις, πλην των ανωτέρω, υφίσταται δικαίωμα επιστροφής μέσης εκ τελών χαρτοσήμου επιβαρύνσεως επί των εν λόγω προϊόντων, κατ’ εφαρμογήν των διατάξεων του Ν.Δ. 226/1969, ως νυν ισχύει. 3.Η ισχύς της παρούσης άρχεται από της δημοσιεύσεώς της δια της Εφημερίδος της Κυβερνήσεως. 